หุ้นยุโรปปิดวานนี้ปรับขึ้นหลังตลาดคลายกังวลวิกฤตหนี้กรีซ
ตลาดหุ้นยุโรปปิดพุ่งขึ้นเมื่อคืนนี้ (27 พ.ค.) หลังจากนายอเล็กซิส ซิปราส นายกรัฐมนตรีกรีซได้แสดงความเชื่อมั่นว่า กรีซและกลุ่มเจ้าหนี้ใกล้จะบรรลุข้อตกลงกันได้ ซึ่งข่าวดังกล่าวช่วยให้นักลงทุนคลายความวิตกกังวลเกี่ยวกับปัญหาหนี้กรีซ
28 พ.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 พุ่งขึ้น 1.3% ปิดที่ 408.88 จุด, ดัชนี CAC-40 ตลาดหุ้นฝรั่งเศสปิดที่ 5,182.53 จุด เพิ่มขึ้น 98.99 จุด หรือ +1.95%, ดัชนี DAX ตลาดหุ้นเยอรมันปิดที่ 11,771.13 จุด พุ่งขึ้น 146.00 จุด หรือ +1.26% และดัชนี FTSE 100 ตลาดหุ้นลอนดอนปิดที่ 7,033.33 จุด เพิ่มขึ้น 84.34 จุด หรือ +1.21%
ตลาดหุ้นยุโรปทะยานขึ้นขานรับข่าวที่ว่า นายกรัฐมนตรีกรีซได้แสดงความเชื่อมั่นว่า กรีซและกลุ่มเจ้าหนี้ใกล้จะบรรลุข้อตกลงเพื่อช่วยให้กรีซสามารถหลีกเลี่ยงวิกฤตหนี้สิน หลังจากที่การเจรจายืดเยื้อมานานหลายเดือน
นักลงทุนจับตาดูสถานการณ์ของกรีซอย่างใกล้ชิด เนื่องจากกรีซมีกำหนดต้องชำระหนี้ให้กับกองทุนการเงินระหว่างประเทศ (IMF) ในวันที่ 5 มิ.ย.นี้ พร้อมกับจับตาดูการประชุม G7 ซึ่งเริ่มเปิดฉากขึ้นเมื่อวานนี้ที่เมืองเดรสเดน ประเทศเยอรมนี โดยคาดว่าที่ประชุมจะหารือกันในประเด็นหนี้สินของกรีซด้วย
สำนักข่าวซินหัวรายงานว่า รัฐบาลกรีซเตรียมใช้เงินในบัญชีที่ไม่มีการเคลื่อนไหวของรัฐบาล เพื่อนำไปชำระหนี้งวดต่อไปกับ IMF ในวันที่ 5 มิ.ย.นี้ โดยนายยานิส วารูฟากิส รัฐมนตรีกระทรวงการคลังกรีซได้ให้คำมั่นว่าจะไม่มีการผิดชำระหนี้
หุ้นอิมพีเรียล โทแบคโค พุ่งขึ้น 3.3% หลังจากมีรายงานว่า บริษัทเรย์โนลด์ อเมริกัน ได้รับอนุมัติให้ขายแบรนด์ Winston, Kool, Salem และ Maverick ให้กับอิมพีเรียล โทแบคโค หุ้น Assicurazioni Generali ซึ่งเป็นบริษัทประกันรายใหญ่อันดับ 3 ของยุโรป ทะยานขึ้น 2.8% หลังจากบริษัทประกาศแผนการเพิ่มการจ่ายเงินปันผลและจะเพิ่มกระแสเงินสดหมุนเวียนเป็น 7 พันล้านยูโรภายในปี 2561
นอกจากนี้ นักลงทุนได้จับตาดูข้อมูลเศรษฐกิจที่สำคัญของประเทศยุโรป โดยในวันนี้ อังกฤษจะเปิดเผยการประมาณการครั้งที่ 2 จีดีพีช่วงไตรมาส 1/2558 ส่วนในวันพรุ่งนี้จะมีการเปิดเผยความเชื่อมั่นผู้บริโภคของอังกฤษเดือนพ.ค., ดัชนีราคาผู้ผลิต (PPI) ของฝรั่งเศสเดือนเม.ย. และจีดีพีของอิตาลีช่วงไตรมาส 1/2558